2 U MWAMULIZIZO 1 


U wusimulile wo wuwumbwe we Yinze 


1 1 Ku mwamulizo Mulungu yawumba u wulanga ne yinze. 
2 Yinze yali yisina futa yoyose, hamba kuwa na cinhu 
cocose. Ne citi cali cili hacanyha, civigubicize ivisolo vye 
malenga, no Muhe wo Mulungu nayo yali yali mucanyha ye 
malenga. 

3U Mulungu yakatya, “Wuwe wuzelu,” nawo wuzelu 
wukawa. 4U Mulungu yakawuwona wuzelu vyono wuswanu 
muno muno. Holeka Mulungu yakawa kuwutemanula u 
wuzelu ne citi, 5no wuzelu yakawucema “Misi” naco citi 
yakacicema “Cilo.” Likaswa, wukela, lizuwa lilongozi. 

6U Mulungu yakatya, “Wuwe mwanya haciligati ye 
malenga, ho wugatemanule malenga galawe hejete.” 
7 Holeka Mulungu yakawunoza mwanya wuwo, wukagatema- 
nula i malenga gono gali mucanyha yo mwanya wuwo ne 
malenga gono gali hasi yayo, nayo vyo yikawa nhavivyo. 
8Nayo Mulungu yakawucema wuwo mwanya, “Wulanga.” 
Likaswa, wukela, lizuwa lye kejete. 

9U Mulungu yakatya, “I malenga gono gali hasi yo 
wulanga gehangulizize hamonga, hakavu ho hasume kwijela.” 
Nayo vyo yikawa nhavivyo. 10 Nayo Mulungu yakahacema 
baho i hakavu, “Yisi,” na agalya malenga gono gakehanguli- 
ziza hamonga, yakagacema, “Ilenga.” U Mulungu yakazi- 
wona zizo zose vyono swanu muno muno. !! Mulungu 
yakatya, “ Yisi yicindye mibici ye mawala gose, mibici yono 

yikulela, ne mibici yono yikulela mikalo yono yina ne zimbeyu 
mugati yayo.” Nayo vyo yikawa nhavivyo. 12 Yinze yikawa 
kucindya mawala gose ge vihadikwa vyose, vihadikwa vyono 
vilelaga zimbeyu, ne vihadikwa vyono vina ne zimbeyu zayo 
mugati yayo. U Mulungu yakaviwona vivyo vyose vyono 
viswanu muno muno. 3 Likaswa, wukela, lizuwa lye kadatu. 

14 U Mulungu yakatya, “ Mamuli gejelaje mu mwanya ho 
gavitemanule misi ne cilo, ho gasume kuwulajila u mwamulizo 
we lizuwa, ne madaha, ne myaka, ne mapango. 15 Ne mamuli 
gago ho gasume kumulika no kuyimulicila yinze.” Nayo vyo 
yikawa nhavivyo. 16 Hanyuma u Mulungu yakawa kuganoza 
mamuli mejete mawaha, ilimuli liwaha lisume kutema mu 
mapango ge misi, ne limuli lidodo, lisume kutema mu ma- 
pango ge cilo, nayo Mulungu kanyhi yakawa kunoza ne 
zinyelezi. 17 Mulungu yakawa kugawika mu mwanya i mamuli 
gago ho gasume kuyimulicila i yinze, 18 ho gasume kutema ku 
misi na ku cilo, kanyhi ho gasume kuvitemanula u wuzelu ne 
citi. Mulungu yakaviwona vivyo vyose vyono viswanu muno 
muno. 19 Likaswa, wukela, lizuwa lye kane. 

20 U Mulungu yakatya, “I malenga gameme viwumbwa 
vyose vyumi, ne zindeje nazo ziguluce mumwanya muca- 
nyha.” 21 U Mulungu yakawa kuwumba ko winji muno muno, 
viwumbwa viwaha vyo kogofya vya mwilenga, hamonga ne 
viwumbwa vinji vyumi vye mawala gose, vya mwilenga, vyono 
vikalaga mumo, nayo yakawa kuziwumba ne zindeje ze 
mawala gose U Mulungu yakaviwona vivyo vyose vyono 
viswanu muno muno. ?? U Mulungu yakavilugutiza, yakutya, 
“Mwilele monjelezece, mulimemye lilenga, i zindeje nazo 
zonjelezece muno muno mono yinze.” 5 Likaswa wukela, 
lizuwa lye hano. 

24 U Mulungu yakatya, “Yisi yilele i mawala gose ge vilimu 
vyumi, ge zinimu zo kufugwa, ne vilimu vyose vyono vitamba- 
laga hasi, sunga ne vilimu vya mumbago.” Nayo vyo yikawa 
nhavivyo. 25 Hodu, Mulungu yakawa kuganoza i malimu ga 
mumbago ge mawala gose, yakanoza kanyhi ne zimitugo ze 
mawala gose, hamonga ne viwumbwa vyose vye mawala gose 
vyono vitambalaga hasi. U Mulungu yakaziwona zizo zose 
vyono swanu muno muno. 

26 Hanyuma u Mulungu yakatya, “Ale, cimunoze munhu 
ku hwani yetu, we futa yetu, yateme mu zisomba zose, ne 

zindeje zose zono zikwanga mucanyha, hamonga ne zimitugo 
zose, ne yinze yose, ne viwumbwa vyose vyono vitambalaga 
hasi.” 27 Mulungu yakawa kumuwumba u munhu ku hwani 
yakwe, ku hwani yakwe yakamuwumba. U mulume no 
mucekulu yawawumba. 28 U Mulungu yakawalugutiza, yaku- 
tya, “Mwilele mwinjipe muno muno, no kuyimemya yinze, no 
kuyinoza yinze yimuhulicenyi nyenye. Kanyhi muteme mu 
zisomba ne zindeje zose, na muli viwumbwa vyose vyumi 
vyono vili mono yinze. > Nane nghumupelenyi i mawala gose 
ge vilimwa vyono vilelaga zimbeyu vyono vili mononze yiwe 
ndigwa yenyu, ne vilimwa vyose vye mawala gose vyono 
vilelaga mikalo yono yina ne zimbeyu zayo mugati yavyo. 
30 Ninga i vilimu, hamonga ne zindeje zono zikwanga 
mucanyha, sunga ne viwumbwa vyose vyono vitambalaga 
hasi, hamonga ne viwumbwa vyose vyono vina wumi, avyo 
vyose nivipela i mahamha ge vilimwa vyose, yiwe yo ndigwa 
yavyo.” Nayo vyo yikawa nhavivyo. 31 Mulungu yakaviwona 
vinhu vyose vyono yaviwumbile vyono viswanu muno muno, 
likaswa, wukela, lizuwa lyo mutandatu. 
2 lI Ale, u wulanga ne yinze, hamonga ne vinhu vyose 
vyono vili mumo, vikawa vyakondya. ?Lyeza kufika 
ilizuwa lyo mupunghati, u Mulungu nayo, yakawa yayikondya 
i milimo yono yetumaga, na mwizuwa lilyo lyo mupunghati, 
yakawa kuceha. 3 Lizuwa lilyo lyo mupunghati, Mulungu 
yakalilugutiza no kulisiwanula, vyono lyo lizuwa lyono 
mwene yacehela mu wulawa mu milimo yakwe yose yo 
kuwumba. 4Na vyo yinha, u wulanga ne yinze vyo 
vyawumbwa. 


Busitani ya Adeni 


Na mwizuwa lono u Mulungu yawumbila u wulanga ne 
yinze, 5i yinze yali yisina vilimwa vyo vyose, hamba mibici 
yali yikali sinacindika, hambi Mulungu, u Muwaha Mulungu, 
nha yali yakali sinatonyeza mvula mu yinze, hamba munhu 
wo kuyilima, hali hakali hasina. $ Hamba nhavivyo, imalenga 
gakalawa hasi nha mivwilo no kuwuloweka muhangha wose. 

7Baho u Mulungu, yakasola lilongo, yakamuwumba 
munhu, yakawa kumuputila u muhe wo wumi mu mhula, nayo 
munhu yuyo yakawa ciwumbwa cumi. 

8 Hanyuma u Mulungu, yakahadika busitani kuko ku 

Adeni ku lubavu lwa kucilima, yakawa kumuwika mumo mu 
busitani u munhu yuyo mono yamuwumba. ? Mulungu yaka- 
cindya mu yisi yose 1 mawala gose ge mibici miswanu yono 
yikulela mikalo yono yikwiliye so ndigwa ye wanhu. Ninga 
haciligati ye busitani yiyo, hali howuli u mubici wo wumi, 
kanyhi no mubici wo kumanyila i ziswanu ne zimbi. ; 

10 Baho ha Adeni, hali holili likolongo lyono lyahulumaga 
no kuyimwajila malenga i busitani yiyo, na kanyhi ku wulawa 
mu Adeni, likolongo lilyo likegawa likawa makolongo mane. 
11 Likolongo lilongozi, likucemwa Pishoni, ne likolongo lilyo 
liyipilime yisi yose ya Havila, kuko kono zijelaga zizahabu. 
12 Ne zahabu ye yisi yiyo, yo zahabu yono swanu muno. Na 
kuko, kanyhi ko gakuwa kwijela ne mafuta ge mhunjile swanu 
gono gakuwa kucemwa bedola, sunga ne mabwe maswanu 
go wuguzi wukamu muno. !3 Likolongo lye kejete likucemwa 
Gihoni, ne likolongo lilyo liyipilime yisi yose ya Kushi. 14 Ne 
likolongo lye kadatu likucemwa Tigilisi, nalyo likalaga liku- 
huluma ku lubavu lwa kucilima ye yisi ya Ashulu, ne likolongo 
lye kane, likucemwa Efulata. 

15 Hodu, u Mulungu yakamusola u munhu yuyo, yakamu- 
wika mumo mu busitani ya Adeni, ho yayilime no kuyilanjilila. 
16 Mulungu, Muwaha Mulungu, yakamulajiliza u munhu yuyo 
yakatya, “I mana ge mibici yose yono yili mono busitani, 
kosuma kulya, 17 langa 1 mana go mubici wo kuzimanyila 1 
zimbi ne ziswanu, wulece kulya hamba hadodo, wumanye 
vyono, ilizuwa lyono wulalila i mana gayo, hodu kolofwa.” 

18 Hanyuma u Mulungu yakatya, “Si viswanu munhu yuyu 
yawe yali wene du! Ciba nimunozeze muyagwe u mutazi mono 
komukwila.” 19Holeka mu wulawa mwilongo, u Muwaha 
Mulungu yaviwumba i vilimu vyose hamonga ne zindeje zose 
zono zikwanga mucanyha, hanyuma yakawa kuvileta vyose kuli 
Adamu, ho yawone kovicemela matagwaci, ne matagwa gono 
yavicemela viwumbwa vivyo, gago go gakawa 1 matagwa gavyo 
du. 2 Ale, Adamu nayo yakawa kuvicemela matagwa i vilimu 
vyose vyono vifugagwa ne vilimu vya mumbago, sunga ne 
zindeje zose. Ninga hamba nha vivyo, siyejela yunji mono 
yakawa mutazi mono yakwiliye kuli Adamu. 

21 Holeka u Muwaha Mulungu yakawa kumupela nhongo 
nyinji muno muno Adamu, yakawa kugona nhongo nzito. Na 
lono yali yali mu nhongo, u Mulungu yakamusopola u lubavu 


6 U MWAMULIZIZO 2,3 


lumonga Adamu, ne hanhu hayo, yakawa kuhagubika ne 
nyama. 22 Nayo u Muwaha Mulungu, yakalusola lubavu lulo, 
yakamunoza mucekulu, hanyuma yakawa kumuleta kuli 
Adamu. 23 Nayo Adamu yakatya, “Hee, alu langa! Ayu lye 
fupa lya mu mafupa gangu, kanyhi wo muwili wono wulawile 
mu muwili wangu, holeka ayu kocemwa, ‘Mucekulu, kusoko 
vyono kasolwa muli mulume.” 

24 Na ayi yo soko yono yikuleka u mulume yawalece u 
sogwe no nyina no kwilunza no mugolece wakwe, nawo wowa 
muwili wumonga. 

25 Nawo wose, vyono wejete u mulume no mugolece 
wakwe, wali wali cipwi, ninga hamba siwawonaga cevu yaye. 


Vyono munhu yawula cihuliko 
3 tMuli vilimu vyose vya mumbago vyono Mulungu 
yaviwumba, i nzoka yikawa yo sugu muno si nha vilimu 
vyose. Holeka yikamulonjela u mucekulu yikamutya, “Ati, u 
Mulungu vyo yatya hongo, mulece kulya i mana ge mibici yose 
yono yili mu busitani?” 2 Nayo u mucekulu yakayipitula 
inzoka yakatya, “Aa, ng'o, cosuma kulya i mana ge mibici yose 
ya mu busitani, langa hono si mana go mubici wono wuli 
haciligati ye busitani du, gago langa go Mulungu yacilajiliza 
vyono cilece kulya hamba kugapamiza kose, na hono cijelele 
du, cofwa.” 

4 Inzoka nayo yikamulonjela u mucekulu, yikatya, “Waco, 
gwe, Mbeka hamba si mofwa ng'o. 5U Mulungu yazilonga zizo, 
kusoko yali yamanyile vyono, hono mulye i mana go mubici 
wuwo, mokwenzelulwa meso genyu, nanye mowa mwehwana 
no mweneco Mulungu, mukuzimanya iziswanu ne zimbi.” 

6 Nayo mucekulu yaza kuwulanga wuwo mubici, yakawu- 
wona vyono wo mubici wono wukwendeza ha wulangwe. 
Sunga ne mana gayo, maswanu muno ku wulye. Kanyhi 
yakehwesa nha vyono kumbe so mubici wuwo, kosuma 
kutuga mahala. Hodu yakawa kuhepa i mana go mubici 
wuwo, yakawa kulya, yakamupela no mulume wakwe, nayo 
nha vivyo, yakalya. 7 Nawo wali weza kulya, lo lulolulo i meso 
gawo gakenzelulwa wose vyono wejete, nawo wakawa kwi- 
manya vyono wose wali cipwi. Hobaho wakawa kugahoneleza 
1 mahamha go mukuyu, wakenozeza yikawa yo myenda yo 
kwihundiciziza. 

8Na mu cinyamihe cico, wakamuhulika Mulungu 
yakujendajenda mu busitani, Adamu hamonga no mugolece 
wakwe, wose wakehundika mu mibici ya mu busitani, ati ho 
Muwaha Mulungu yalece kuwawona. 9 U Muwaha Mulungu 
nayo yakawa kumucema Adamu, yakumutya, “Alo wuli 
hayi?” IONayo Adamu yakapitula yakatya, “Nilihulika lizi 
lyako mu busitani, nane niwa kogopa, niwa kwihundika, 
vyono ane nili cipwi.” 11 Nayo Mulungu yakamuwuza yakutya, 
“Alo nani mono yakulonjeye vyono agwe wuli cipwi? Wule, 
hamba kulya lo i mana go mubici wono nakulajiliza nghatya 
wulece kugalya?” 12Nayo Adamu yakapitula yakatya, “Gwe, 
Muwaha, u mucekulu mono wamhela ciwezane nayo, yuyo 
yo yamhelile likalo lilyo, nane niwa kulilya.” 

13 Nayo u Muwaha Mulungu yakamuwuza yuyo muce- 
kulu, yakamutya, “Alu gwe, nghanici yiyi lu yono witumile?” 
Nayo mucekulu yakapitula yakatya, “Inzoka yo yinghonjile, 
nane niwa kulya.” 


Wuling'anize wo Mulungu 


14 Holeka u Muwaha Mulungu yakawa kumitya 1 nzoka, 
“Ku soko ye nghani yiyi yono wunozize, wakondya kulijitwa 
si nhe vilimu vyose vyono vikuwa kufugwa, kanyhi si nhe 
vilimu vyose vya mu mbago. Kanyhi ku wulawa lulu, kowa 
kujendelanda, na kanyhi kowa kwikala wukubwiga 
manghundi du mu vilo vyako vyose vyo wikale wako. 15 Nane 
nowika wisule hagati yako no mucekulu yuyu, na hagati yo 
lulelo lwako no lulelo Iwakwe, wowa wali wulugu. Lolokuti- 
jinha u mutwe, nagwe kolomuluma mu cising'anilo.” 

16 Mulungu yakamulonjela nayo mucekulu, yakamutya, 
“Agwe nagwe, nokuciziliziza i magaziko mu wudinghule wako 
we mida, na kanyhi nokuciziliziza no wusungu lono wukusawa 
mwana. Kosawa wana ko wusungu wuwaha muno, ninga 
hamba nha vivyo, kowa kwikala wukumusulumila u mulume 
wako, nayo kowa yakutemile.” 

17 Hanyuma yayo u Mulungu yakamulonjela Adamu 
yakamutya, “Alu agwe nagwe, vyono mwilumbaniza no 
mugolece wako, nagwe kuwa kulya i mana go mubici wono 
nakulajiliza vyono ‘Wulece kugalya, alu vyono wakondya 
kwituma zono zinha zizo, ale, yisi yilijitwa ku soko yiyo. Na 
ku wulawa lulu, yowa yikunojeye witume milimo kwe nhuguti, 

na kwe vilungo vyako vyose, ho witujile ndigwa yono yoku- 
kwila mu vilo vyako vyose vyo wikale wako. 18 Nayo yisi 
yocindya mabijili hamonga ne mamivya, nagwe kowa kulya i 
mikalo ya mumbago. 1? Kanyhi kowa kulya vya mu nhuguti 
yako, sunga kolo weza kuwuwuyila u muhangha, hambi nha 
mo walawa mumo, agwe nha wuli manghundi, holeka kowuya 
kanyhi mu manghundi.” 

20 Adamu yakamucemela u mugolece wakwe litagwa lya 
“Hawa” hambi nha yo nyina we womi wose. 21 Nayo Mulungu 
yakawanozeza Adamu hamonga no mugolece wakwe, vivwalo 
vye zinguwo, yakawa kuwavwika. 


Adamu na Hawa wakuwingwa wawuce mu Busitani 


22 Hanyuma u Muwaha Mulungu yakatya, “Alu Adamu, 
yaweza nha muyagwe na sese, hambi nha yakondya 
kuzimanya iziswanu ne zimbi, holeka yilece kuwa na lunji 
yasole i mana go mubici wo wumi yalye no kwikala mumi 
cibitilila!” 23Holeka u Muwaha Mulungu yakamuwinjila 
kunze ye busitani ya Adeni yuyo Adamu, yabite yakawulime 
u muhangha mono yasolwa. 24 Nayo u Muwaha Mulungu yali 
yeza kukondya kumulavyaniza kunze ye busitani, hodu yaka- 
viwika viwumbwa vyono vikucemwa makelubi ku lubavu lwa 
kucilima lwe busitani ya Adeni, hamonga no mumaje wo 
moto wono wupitukaga kose kose, so kuyikaliza inzila yono 
yibitile ku mubici wo wumi. 

